  
  
ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆ  
ԿՈՏԱՅՔԻ ՄԱՐԶ  
ԱԲՈՎՅԱՆ ՀԱՄԱՅՆՔ

**ՀԱՇՎԵՏՎՈՒԹՅՈՒՆ ՀԱՄԱՅՆՔԻ ՀԱՆՐՈՒԹՅԱՆԸ**

**2018 ԹՎԱԿԱՆԻ ԸՆԹԱՑՔՈՒՄ ԱԲՈՎՅԱՆ ՀԱՄԱՅՆՔԻ ՂԵԿԱՎԱՐԻ ԳՈՐԾՈՒՆԵՈՒԹՅԱՆ ՄԱՍԻՆ**

ՀԱՄԱՅՆՔԻ ՂԵԿԱՎԱՐ՝ Վ. ԳԵՎՈՐԳՅԱՆ

ԱԲՈՎՅԱՆ 2019 թ.

**ՀԱՇՎԵՏՎՈՒԹՅՈՒՆ**  
 2018 թվականի ընթացքում Աբովյան համայնքի ղեկավարն իր աշխատանքային գործունեությունն իրականացրել է համայնքային ծառայողների, հայեցողական պաշտոններ զբաղեցնող անձանց և համայնքային ոչ առևտրային կազմակերպությունների միջոցով՝ Հայաստանի Հանրապետության օրենքներով իրեն վարապահված լիազորությունների շրջանակում, քաղաքական որոշումների ընդունմամբ և դրանց կատարման համակարգմամբ։ Աբովյան համայնքի ղեկավարի կողմից կազմակերպվել և համակարգվել են հետևյալ աշխատանքներն ըստ ոլորտների՝   
  
***Քաղաքացիների և տնտեսավարող սուբյեկտների իրավունքների պաշտպանության բնագավառ***

Կատարվել է քաղաքացիների 16 ընդունելություն, որոնց մասնակցել է 70 քաղաքացի, օրենքով սահմանված կարգով քննության է առնվել Աբովյան համայնքի ղեկավարի մոտ քաղաքացիների ընդունելության գրանցման 256 թերթիկ, 4875 դիմում, գրություն, և դրանց տրվել է համապատասխան ընթացք:   
 Խնամակալների և հոգաբարձուների նկատմամբ հսկողություն իրականացնելու նպատակով կատարվել է 44 արտագնա ուսումնասիրություն, անչափահասների գործերով՝ 88 քաղաքացիների կյանքի հետազոտություն, 7 քաղաքացիների նկատմամբ սահմանվել է խնամակալություն և հոգաբարձություն։ Կայացվել է անչափահասներին պատկանող անշարժ գույքի օտարման և գրավադրման թույլտվություն տալու մասին 5 և անհայտ բացակայող անձին պատկանող անշարժ գույքի նկատմամբ հավատարմագրային կառավարիչ նշանակելու 1 որոշում։

***Տեղական ինքնակառավարմանը բնակիչների մասնակցության բնագավառ***

Համայնքի բնակիչների համար ստեղծվել են բավարար պայմաններ՝ իրազեկ լինելու տեղական ինքնակառավարման մարմինների գործունեության մասին և մասնակցելու համայնքի կառավարմանն ու զարգացմանը՝ այդ նպատակով օգտագործելով Աբովյանի համայնքապետարանի պաշտոնական՝ www.kotayk-abovyan.am կայքը։ Կազմակերպվել են թվով 3 հանրային լսումներ ինչպես նաև համայնքի ղեկավարին կից խորհրդակցական մարմինների թվով 4 նիստ։

***Ավագանու աշխատանքների կազմակերպման և իրավական ակտերի ընդունման բնագավառ*** Կազմակերպվել և անցկացվել է ավագանու 19 նիստ, որի արդյունքում կայացվել է 126 որոշում: Համայնքի ղեկավարի կողմից կայացվել է 1429 որոշում և 320 կարգադրություն, կազմվել և ուղարկվել է 3363 ելից գրություն: Համայնքապետարանի աշխատակազմի քարտուղարի կողմից կայացվել է 146 հրամաններ։ Ապահովվել է ավագանու նիստերի առցանց հեռարձարկումը։

***Ֆինանսների բնագավառ***

2018 թվականի Աբովյան համայնքի բյուջեի եկամտային մասով նախատեսված 1 461 585.8 հազար դրամի դիմաց փաստացի մուտքը կազմել է 1 496 713.2 հազար դրամ, տոկոսային արտահայտությամբ կատարվել է 102.4 %-ով։ Հարկերի և տուրքերի գծով նախատեսված 342 650.0 հազար դրամի դիմաց փաստացի մուտքը կազմել է 381 0444.0 հազար դրամ, տոկոսային արտահայտությամբ այն կատարվել է 111.2%-ով, գերակատարվելով 38 940.0 հազար դրամով:   
 Պետական բյուջեից ֆինանսական համահարթեցման սկզբունքով տրամադրվող դոտացիան և նպատակային հատկացումը՝ սուբվենցիան հատկացվել է նախատեսված գումարի չափով, համապատասխանաբար 695 090.5 հազար դրամ և 8 168.2 հազար դրամ:   
 Այլ եկամուտների գծով նախատեսված 415 577.1 հազար դրամի դիմաց փաստացի մուտքը կազմել է 412 410.5 հազար դրամ, տոկոսային արտահայտությամբ կատարվել է 99.2 %-ով: Բյուջեի ծախսային մասով նախատեսած 1 846 469.9 հազար դրամի դիմաց փաստացի ծախսը կազմել է 1 577 265.8 հազար դրամ, այն կատարվել է 83.5 % -ով:  Ընդհանուր բնույթի հանրային ծառայությունների հատվածին հատկացվել է 231 156.0 հազար դրամ, որը կազմում է փաստացի կատարված ծախսերի 14.7 %-ը։

Տնտեսական հարաբերությունների գծով հատկացվել է 108 466.6 հազար դրամ, որը կազմում է փաստացի կատարված ծախսերի 6.9 %-ը: Ոչ ֆինանսական ակտիվների իրացումից մուտքերը բյուջեում արտացոլվում են տնտեսական հարաբերություններ մասում՝ բացասական նշանով, և հաշվետու ժամանակաշրջանում կազմում են 369 215.2 հազար դրամ՝ կատարվելով 23.4 %-ով:

Շրջակա միջավայրի պաշտպանության համար հատկացվել է 422 562.6 հազար դրամ, որը կազմում է փաստացի կատարված ծախսերի 26.8 %-ը:   
 Բնակարանային շինարարության և կոմունալ ծառայության համար հատկացվել է 137 345.9 հազար դրամ, որը կազմում է փաստացի կատարված ծախսերի 8.7 %-ը:

Հանգիստ, մշակույթ և կրոն ոլորտի պահպանման համար հատկացվել է 32 799.1 հազար դրամ, կազմելով փաստացի կատարված ծախսերի 2.1 %-ը: Նախադպրոցական հիմնարկների պահպանման և վերանորոգման համար հատկացվել է 419 442.7 հազար դրամ, որը կազմում է փաստացի կատարված ծախսերի 26.6 %-ը, արտադպրոցական հիմնարկների պահպանման և վերանորոգման համար հատկացվել է 222 315.8 հազար դրամ, որը կազմում է փաստացի կատարված ծախսերի 14.1 %-ը, բարձրագույն կրթության հոդվածին հատկացվել է 1 240.0 հազար դրամ, որը կազմում է փաստացի կատարված ծախսերի 0.1 %-ը:   
 Սոցիալական պաշտպանության ոլորտի համար նախատեսված 5 000.0 հազար դրամից հատկացվել է 1 937,0 հազար դրամը, որը կազմում է փաստացի կատարված ծախսերի 0,1 %-ը։

Աբովյան համայնքի բյուջեի պակասուրդը (դեֆիցիտը) կազմել է 100 740.8 հազար դրամ։

***Պաշտպանության կազմակերպման բնագավառ***

Օրենքով սահմանված դեպքերում և կարգով մասնակցություն է ցուցաբերվել զորակոչի, զորահավաքի ու վարժական հավաքների կազմակերպմանը։ Օրենքով սահմանված կարգով վարվել է համայնքի զինապարտների գրանցամատյան, նրանց վերաբերյալ ցուցակները, ինչպես նաև համայնքի բնակության վայրի հաշվառումից հանվելու, աշխատանքի ընդունվելու և աշխատանքից ազատվելու վերաբերյալ տվյալները ներկայացվել է տարածքային զինվորական կոմիսարիատ։

***Քաղաքաշինության և կոմունալ տնտեսության բնագավառ***

Համայնքի քաղաքաշինական ծրագրային փաստաթղթերին համապատասխան՝ Հայաստանի Հանրապետության օրենսդրությամբ սահմանված կարգով կառուցապատողներին տրվել է 141 ճարտարապետահատակագծային առաջադրանք (կամ նախագծման թույլտվություն)։   
 Հայաստանի Հանրապետության օրենսդրությամբ սահմանված կարգով համաձայնեցվել է ճարտարապետաշինարարական նախագծերը, տրվել է 124 շինարարության թույլտվություն, սահմանված կարգով ձևակերպվել է 42 շինարարության շահագործման փաստագրման ակտ և քանդման 2 թույլտվություն։   
 Կանխարգելվել ու կասեցվել է ինքնակամ շինարարությունը և օրենքով սահմանված կարգով ապահովվել է դրանց հետևանքների վերացումը։   
 Համայնքի քաղաքաշինական կանոնադրությանը համապատասխան տրվել է արտաքին գովազդ տեղադրելու թույլտվություններ, որի համար գանձվել է 9607660 դրամ։   
 Կատարվել է 19 000 քառ. մետր փողոցների ասֆալտի վերանորոգման աշխատանքներ, որի համար ծախսվել է 65 259 350 դրամ։   
 Բնակֆոնդի հարթ տանիքների վերանորոգման համար ձեռք է բերվել և համատիրություններին է տրվել 650 քառ. մետր ԻԶՈԳԱՄ շինանյութ, որի համար ծախսվել է 840 000 դրամ։   
 Կատարվել է համայնքապետարանի վարչական շենքի սանհանգույցների, արտաքին պատերի վերանորոգման աշխատանքներ, ինչպես նաև փոխվել են վարչական շենքի արտաքին դռները, որի համար ծախսվել է 8 400 000 դրամ։

Կատարվել է 4 540,0 քառ. մետր փողոցների և խաչմերուկների անվտանգ երթևեկության նշագծման աշխատանքներ, որի համար ծախսվել է 6 988 800 դրամ։   
 Հաշվետու տարում ձեռք է բերվել անվտանգ երթևեկության նշաններ՝ 157 հատ (2 994 029 դրամ), լուսատուներ՝ 202 հատ (10 290 000 դրամ),, նստարաններ (փայտե և թուջե ձուլվածքով)՝ 88 հատ (12 320 000 դրամ), աղբամաններ (փայտե և թուջե ձուլվածքով)՝ 100 հատ (4 000 000 դրամ), մանկական խաղասարք 5 կոմպլեկտ (1 860 000 դրամ) և տեղադրվել է համայնքի վարչական տարածքում։

2018 թվականին համայնքի համար ձեռք է բերվել 1 հատ (4 000 000 դրամ) ԶԻԼ 130 ԿՕ-413 ինքնաթափ աղբատար և 1 հատ (4 950 000 դրամ) Karcher 11C 1D մոդելի ավլող մեքենա։

ՀՈԱԿ-ների համար ձեռք է բերվել և տեղադրվել է տեսահսկման համակարգ, որի համար ծախսվել է 7 315 000 դրամ։

«Աբովյանի N 3 միջհամայնքային մանկապարտեզ» ՀՈԱԿ-ի մեկ մասնաշենքում Հայաստանի տարածքային զարգացման հիմնադրամի աջակցությամբ 2017-2018 թթ. կատարվել են վերակառուցման աշխատանքներ։ Հիմնանորոգման համար ընդհանուր առմամբ ծախսվել է 159 387 739 դրամ, որից 14 488 698-ը՝ համայնքի բյուջեից։

Հաշվետու տարում փոխվել են «Աբովյանի Զարեհ Սահակյանցի անվան երաժշտական դպրոց» ԱԿՈՒՀ ՀՈԱԿ-ի մասնաշենքի վիտրաժները, պատուհանները և արտաքին դռները, որի համար ծախսվել է 9 732 000 դրամ։   
 Կազմակերպվել է փողոցային լուսավորության պահպանման, կարգաբերման աշխատանքներ։

Համայնքում կատարվել է արտաքին լուսավորության անցկացման աշխատանքներ՝ 4-րդ միկրոշրջանում 3 800 մ. (23 313 600 դրամ) և Հատիս փողոցի շարունակության 7,8 միկրոշրջանների հատվածում 1 600 մ. (16 838 000 դրամ)։

Հաշվետու ժամանակահատվածում կազմակերպվել է քաղաքի աղբահանությունը և աղբավայր է տեղափոխվել 35700 խմ կենցաղային աղբ, որի համար ծախսվել է 119944938 դրամ։ Կազմակերպվել և սանիտարական մաքրման աշխատանքներ են իրականացվել քաղաքի 933000 քառ. մետր տարածքի վրա, որի համար ծախսվել է 81246189 դրամ։

***Տրանսպորտի բնագավառ***

Տրվել է համայնքի տարածքում մարդատար տաքսիների ծառայություն իրականացնելու 5 թույլտվություն, որի համար գանձվել է 975000 դրամ։

***Առևտրի և ծառայությունների բնագավառ***

Տրվել է ոգելից և ալկոհոլային խմիչքների վաճառքի և իրացման համար 37 թույլտվություն, ծխախոտի արտադրանքի վաճառքի և իրացման 41 թույլտվություն, որի համար բյուջե է մուտքագրվել 8890050 դրամ։

Տրվել է համայնքի տարածքում հանրային սննդի կազմակերպման և իրացման 8 թույլտվություն, որի համար գանձվել է 797000 դրամ։   
 Համայնքի տարածքում առևտրի, հանրային սննդի, զվարճանքի, շահումով խաղերի և վիճակախաղերի կազմակերպման օբյեկտներին, բաղնիքներին (սաունաներին), խաղատներին տրվել է ժամը 24.00-ից հետո աշխատելու 5 թույլտվություն, որի համար գանձվել է 968000 դրամ։  
 Համայնքի տարածքում տրվել է թանկարժեք մետղաներից պատրաստված իրերի որոշակի վայրում մանրածախ առուվաճառքի 4 թույլտվություն, որի համար գանձվել է 550000 դրամ։

Տրվել է համայնքի տարածքում հեղուկ վառելիքի, սեղմված բնական կամ հեղուկացված նավթային գազերի մանրածախ առևտրի կետերում հեղուկ վառելիքի և (կամ) սեղմված բնական կամ հեղուկացված նավթային գազերի և տեխնիկական հեղուկների վաճառքի 5 թույլտվություն, որի համար գանձվել է 1990000 դրամ։   
 Տրվել է համայնքի տարածքում գտնվող խանութներում, կրպակներում տեխնիկական հեղուկների վաճառքի 6 թույլտվություն, որի համար գանձվել է 792000 դրամ։   
 Տրվել է բացօթյա առևտրի թույլտվություն, որի համար գանձվել է 4698890 դրամ։   
 «Աբովյան» անունը, որպես ֆիրմային անվանում օգտագործելու համար տրվել է թույլտվություն, որի համար գանձվել է 125000 դրամ։

Տրվել է համայնքի վարչական տարածքում հոգեհանգստի ծիսակատարության իրականացման և /կամ/ մատուցման 1 թույլտվություն, որի համար գանձվել է 250000 դրամ։

***Հողօգտագործման բնագավառ***

Համայնքի քաղաքաշինական ծրագրային փաստաթղթերին, հողերի օգտագործման սխեմաներին համապատասխան, համայնքի ավագանու համաձայնությամբ և սահմանած պայամաններով աճուրդային կարգով օտարվել են 76860,11 քառ. մետր համայնքի սեփականություն համարվող հողամասեր։ Աճուրդի արդյունքում համայնքի բյուջե է մուտքագրվել 152780,7 հազ. դրամ։

***Տեղեկատվության բնագավառ***

Համայնքապետարանի պաշտոնական կայքէջում և սոցիալական ցանցերում լուսաբանվել են համայնքում տեղի ունեցող մշակութային, սպորտային, երիտասարդական և սոցիալական միջոցառումները։ Հրապարակվել է 59 հայտարարություն՝ հանրային լսումների, տոնական միջոցառումների, հանդիսությունների և սոցիալական ծրագրերի վերաբերյալ։

***Կրթության, մշակույթի և երիտասարդության հետ տարվող աշխատանքների բնագավառ***

Համակարգվել և կազմակերպվել է կրթության և մշակույթի բնագավառի համայնքային ոչ առևտրային կազմակերպությունների աշխատանքային գործունեությունը, կատարվել են ուսումնասիրություններ և մշտադիտարկումներ, տրվել են մեթոդական և մասնագիտական ցուցումներ։

***Մշակույթի և սպորտի բնագավառներում իրականացված միջոցառումներ և ծրագրեր***

* Ամանորյա բակային միջոցառումներ, թատերական ներկայացումներ, նվերներ համայնքի փոքրիկների համար, միջոցառումներ Աբովյանի երեխաների աջակցության կենտրոնում, Զ. Սահակյանցի անվան երաժշտական դպրոցում և բոլոր մանկապարտեզներում
* Գիրք նվիրելու օրվա առթիվ գրական ցերեկույթ՝ Աբովյանի համայնքային գրադարանում
* Հայոց բանակի 26-ամյակի առթիվ տոնական միջոցառում ՀՀ ՊՆ N զորամասում
* Ֆրանկոֆոնիայի երկամսյակի շրջանակում Աբովյանի համայնքապետարանի ՀՈԱԿ-ների մասնակցութամբ միջոցառումներ, այդ թվում՝ շախմատի մրցաշար, ֆիլմերի դիտում, ցուցահանդես և ցերեկույթներ
* Թատերական ներկայացումներ
* Հայաստանի Առաջին հանրապետության 100-ամյակին նվիրված «Մայիսյան հաղթանակներ» տոնական միջոցառումների շարք, այդ թվում՝ համերգ, ցուցադրություն, գրական ցերեկույթ, քայլերթ
* Վերջին զանգի միջոցառումներ, համերգ
* Երեխաների իրավունքների պաշտպանության միջազգային օրվան նվիրված տոնական մեծ համերգ
* Միջոցառում՝ նվիրված Վարդավառի տոնին
* Երիտասարդության միջազգային օրվան նվիրված միջոցառում՝ «Երգ ու պար խարույկի շուրջ» խորագրով
* Գիտելիքի օրվան նվիրված միջոցառումներ
* ՀՀ Անկախության տոնի առթիվ համերգ
* Աբովյան քաղաքի 55-ամյակին նվիրված տոնական մեծ համերգ և ավտոշքերթ
* Աբովյանի ամենամյա թատերական փառատոն՝ երևանյան թատերախմբերի մասնակցությամբ
* Աբովյան համայնքի երեխաների ճանաչողական այց՝ պատմամշակութային վայրեր
* Ավտոմրցաշար
* Հեծանվային սպորտի ամենամյա հուշամրցաշար` սիրողական հեծանվորդների մասնակցությամբ
* Սպորտային ճամբարներ
* Մարզական փառատոն
* Վոլեյբոլի, բասկետբոլի, շախմատի և բակային ֆուտբոլի բաց առաջնություններ
* Մի շարք մարզական միջոցառումների համայնքային փուլեր, այդ թվում՝ սպորտլանդիա՝ նախադպրոցականների և դպրոցականների շրջանում, զորակոչիկների, տարեց մարդկանց, հաշմանդամների, դատապարտյալների սպորտային միջոցառումներ
* Տարեց մարդկանց մարզական միջոցառումների հանրապետական փուլ
* Աբովյան համայնքի մարզիկների մասնակցություն ՀՀ առաջնություններին՝ սամբո, ձյուդո, ազատ ոճի ըմբշամարտ, թեքվանդո, ազատ կոխ ըմբշամարտ մարզաձևերում։

***Աշխատանքի և սոցիալական պաշտպանության բնագավառ***

Հաշվետու տարում համայնքի սոցիալապես անապահով 51 քաղաքացիների տրամադրվել է 2097,0 հազ. դրամ օգնություն։   
  
***Քաղաքացիական կացության ակտերի գրանցման բնագավառ***

ՔԿԱԳ Աբովյանի տարածքային բաժնում գրանցվել է թվով 1357 ծնունդ և 931 մահ: Նույն ժամանակահատվածում գրանցվել է թվով 602 ամուսնություն, 143 ամուսնալուծություն: